<classify> Alitambulishwa na Naibu Spika wa Bunge, Dk Tulia Ackson baada ya kipindi cha Maswali na Majibu bungeni. Baada ya kutambulishwa, Simbu aliyekuwa mgeni wa Waziri wa Habari, Utamaduni, Sanaa na Michezo, Dk Harrison Mwakyembe, wabunge walilipuka kwa furaha na kushangilia, huku wakipaza sauti za kutaka achangiwe fedha.Karibu sana kijana wetu Simbu, Watanzania umetutoa kimasomaso kimataifa, alisema na kauli hiyo kupokewa kwa shangwe, alisema Dk Tulia aliyetangaza pia matokeo ya michezo ya soka na netiboli baina ya timu za Bunge dhidi ya wenzao wa Baraza la Wawakilishi Zanzibar, mahsusi kwa sherehe za Miaka 53 ya Muungano zilizofanyika juzi.Alisema timu ya soka ya Bunge iliibuka na ushindi wa 4-0, huku wafungaji wake wakiwa Cosatu Chumi, Mbunge wa Mafinga Mjini aliyefunga mawili, Sixtus Mapunda wa Mbinga Mjini na Mbunge wa Kibiti, Mohammed Mchengerwa.Katika netiboli, Bunge ilishinda 32-2, huku nyota wakiwa Dk Tulia, Naibu Waziri wa Ardhi, Nyumba na Maendeleo nya Makazi, Angelina Mabula na Amina Idd Mabrouk. Hata hivyo, sauti za kutaka achangiwe zilionekana kuwa za utani, kwani Jumanne wiki hii wabunge waliibua zogo bungeni, wakichachamaa na wakipinga wazo la kumchangia fedha mshindi wa shindano la urembo la Tanzania Supermodel, Asha Mabula anayetarajiwa kwenda kushiriki katika shindano la dunia huko Macau, China mwezi ujao.Wazo la kumchangia mrembo huyo lililotolewa na Mbunge wa Urambo, Margaret Siita, aliyetaka mwongozo wa Mwenyekiti wa Bunge, Andrew Chenge ili kila mbunge amchangie mrembo huyo Sh 30,000. Pamoja na kupinga, Chenge, kwa nafasi yake kama mwenyekiti, alibariki fedha zichangwe.Simbu aliyeshika nafasi hiyo kati ya washiriki takribani 40,000 huko London, aliambatana na mwakilishi wa wadhamini wake DStv, Johnson Mshana na maofisa waandamizi wa Jeshi la Kujenga Taifa JKT kambi ya Makuyuni, Arusha, ambao ndio mwajiri wake.Akizungumzia mwaliko huo, alielezea kufurahishwa na kumshukuru Waziri Mwakyembe kwa kumwalika. Alisema kualikwa kwake kumeonesha kuwa serikali inatambua jitihada zake anazozifanya katika kuiwakilisha vyema nchi katika mashindano ya kimataifa.Mbali ya kufanya vyema London, hivi karibuni aliibuka mshindi wa dhahabu katika mashindano ya Marathon ya Mumbai huko India. Mwaka jana, alishika nafasi ya tano katika Michezo ya Olimpiki nchini Brazil. Aidha, ni mmoja wa wanariadha wa Tanzania waliofuzu kwa ajili ya kushiriki mashindano ya Dunia yatakayofanyika London Agosti mwaka huu.  <topic>: michezo 